b'\n_START_ARTICLE_\nFrance Turk\n_START_SECTION_\n\xc5\xbdivljenje in delo\n_START_PARAGRAPH_\nTurk je osnovno \xc5\xa1olo obiskoval v rojstnem kraju, ni\xc5\xbejo gimnazijo v Gorici (1896-1900) in u\xc4\x8ditelji\xc5\xa1\xc4\x8de v Kopru (1901-1905). U\xc4\x8diteljeval je na osnovni \xc5\xa1oli v Ajdov\xc5\xa1\xc4\x8dini in drugih krajih. V Ajdov\xc5\xa1\xc4\x8dini je odkril slikarski talent V. Pilona in star\xc5\xa1e pregovoril, da so ga dali v \xc5\xa1ole. Povsod je z  mladino prirejal dramske predstave in 1910 tudi sam nastopil na gori\xc5\xa1kem na odru. Po nasvetu igralca in re\xc5\xbeiserja A. Cerarja je 1912 ilegalno od\xc5\xa1el v Srbijo, se vklju\xc4\x8dil v neko potujo\xc4\x8do igralsko skupino in nastopal s psevdonimom Rade Romanovi\xc4\x87. V sezoni 1913/1914 bil \xc4\x8dlan mestnega gledali\xc5\xa1\xc4\x8da v Bitoli, tu ustanovil lastno igralsko skupino, a se ob izbruhu 1. svetovne vojne kot prostovoljec priklju\xc4\x8dil srbski vojski. Med 1914\xe2\x80\x931918 je \xc5\xa1el skozi vsa srbska boji\xc5\xa1\xc4\x8da, se umikal \xc4\x8dez Albanijo, pristal v bazah srbske vojske na otoku Krfu in  Bizerti (Tunis) ter bil \xc4\x8dlan vojnega gledali\xc5\xa1\xc4\x8da. Tudi na solunski fronti je bil soustanovitelj in \xc4\x8dlan frontnega gledali\xc5\xa1\xc4\x8da. Leta 1919 je slu\xc5\xbeboval v Hercegnovem, se tu poro\xc4\x8dil, ponovno ustanovil gledali\xc5\xa1ko skupino, 1920 pa nastopil v SNG v Ljubljani. Leta 1922 je postal tehni\xc4\x8dni vodja in re\xc5\xbeiser Narodnega gledali\xc5\xa1\xc4\x8da v Sarajevu (upravnik gledali\xc5\xa1\xc4\x8da Branislav Nu\xc5\xa1i\xc4\x87), se razvil v odli\xc4\x8dnega re\xc5\xbeiserja, izrednega inscenatorja in dekoraterja. Re\xc5\xbeiral vrsto dram in komedij. Najbolj je Turku le\xc5\xbeala re\xc5\xbeija salonske, francoske komedije, tu in tam je tudi sam igral manj\xc5\xa1e vloge. Bil je zelo popularen in priljubljen. Turk je sodeloval pri adaptaciji stavbe Narodnega Gledali\xc5\xa1\xc4\x8da v Sarajevu, in 1926 za\xc4\x8del izdajati gledali\xc5\xa1ki list Pozornica.'